Gemeenskap soek saam na Charlie | Maroela Media
Charlie Duvenhage en een van sy susters. Foto: Verskaf
Die Kameeldrift-polisie, noordoos van Pretoria, het die naweek hande gevat met die gemeenskap in 'n grootskaalse soektog na Charles Nicolaas "Charlie" Duvenhage (25) wat byna twee weke gelede die laaste keer in die omgewing gesien is.
Senior assistent-kommissaris, Maggie Tsagane, woordvoerder van die Kameeldrift-polisie, het Dinsdag aan Maroela Media gesê die polisie het die naweek, in samewerking met die plaaslike gemeenskapspolisiëringsforum en sowat 25 gemeenskapslede, die Paardefontein-gebied deursoek. Maroela verneem 'n helikopter en die honde-eenheid het aan die soektog deelgeneem.
Die soektog het egter niks opgelewer nie en Charlie se ma, Amanda Duvenhage, het aan Maroela Media gesê hulle is steeds baie bekommerd.
Maroela Media het Woensdag berig Charlie woon saam met sy ouers op Witbank in Mpumalanga. Hy het 'n tweelingbroer en vier ander broers en susters. Hy het nog met niemand in verbinding getree nie.
'n Vermistepersone-saak is by die Kameeldrift-polisie aanhangig gemaak, nadat hy nooit by die huis opgedaag het nie. 'n Verdagte blou bakkie is die dag van sy verdwyning in die omgewing opgemerk.
Tsagane het gesê die polisie se ondersoek duur voort.
Dessie Rechner, stigter en direkteur van Pink Ladies, 'n organisasie wat hom daarop toespits om vermiste mense op te spoor, help met die soektog.
Rechner het Dinsdag aan Maroela Media gesê sy is tevrede met die polisie se poging en dat hulle tans alles in hul vermoë doen om na hom te soek. "Hulle het reeds by verskeie hospitale, lykshuise en skuilings navraag gedoen en nog niks gekry nie," het sy gesê.
Rechner het 'n beroep op mense gedoen om pamflette met inligting oor Charlie op sosiale media te versprei, in die hoop dat iemand hom sal herken. "Hy het geryloop en het familie regoor die land, dus kan hy op enige plek wees," het sy gesê.
Charlie is skraal, weeg 55 kg en is sowat 1,6 m lank, met bruin hare en groen oë. Hy het 'n tatoeëermerk van 'n poema op sy linkerskouer en het 'n driekwart-denimbroek, 'n blou Billabong-T-hemp en plakkies aangehad toe hy die laaste keer gesien is.
Mense met inligting oor waar hy hom moontlik mag bevind, word versoek om Pink Ladies by 072 214 7439 of 083 378 4882 te bel.
hoekom is die vorige kommentaar verwyder?
Baie sterkte aan die ouers en familie, dit moet vreeslik wees om nie te weet waar hy is en of hy lewe of dood is nie. Ek bid saam met julle dat hy veilig is en gou gekry sal word. Baie sterkte!